als_Latn dik_Latn sag_Latn
Vazhdon situata emergjente në të gjithë vendin për shkak të motit të keq. Lumenjtë kanë pushtuar rrugët rurale e nacionale, ndërkohë që jeta e disa personave është në rrezik. Burimet bëjnë me dije se përgjatë 24 orëve të fundit janë evakuuar mbi 250 familje, veçanërisht në fshatrat e komunës së Novoselës në Vlorë, në fshatra të Fierit, Beratit e tej, të cilat janë pranë lumenjve. Në Tepelenë fshatrat Kalivaç dhe Luftinjë, janë të bllokuar, ndërkohë në disa komuna mungon energjia elektrike për shkak të defekteve teknike.
Probleme të theksuara janë regjistruar edhe në qarkun e Gjirokastrës. Shumë fshatra ndodhen nën pushtetin e ujit dhe mungesës së energjisë elektrike. ‘Ura e Pazarit’ në Skrapar është riparuar nga forcat e ushtrisë. Një ditë më parë, njëra këmbë e saj u dëmtua për shkak të fryrjes së shtratit të lumit, duke bllokuar me mijëra banorë. Në Fier situata është e rënduar. Paraditen e sotme 5 persona mes të cilëve 3 fëmijë, janë shpëtuar nga grupet e punës. Ndërkohë lumi Gjanica ka bllokuar shumë rrugë në qytet. 11 persona janë të bllokuar në Çerkovinë, Bishan dhe Fitore. Autoritetet e shpëtimit thonë se nisën evakuimin e tyre. Në vendin e quajtur ‘Kthesa e Qarrit’, është përmbytur një mjet i ushtrisë, i cili ishte në operacion shpëtimi.
Evakuimi i të bllokuarve në Çerkovinë do të realizohet me gomone, ndërsa në Bishan 5 të bllokuarit do të shpëtohen nga ajri me helikopterë. Edhe evakuimi i barinjve pritet të bëhet me helikopter. Dalja e Osumit dhe Devollit nga shtrati ka bërë që 300 hektarë tokë të përmbyten, ndërsa 90 familje janë evakuuar. HEC-i i Banjës në zonën e Gramshit dhe lumi Shkumbin në Përrenjas, Elbasan e Librazhd vazhdojnë të kërcënojnë me qindra familje. Ndërkaq në zonat malore të vendit shumë fshatra vuajnë nga mungesa e energjisë elektrike dhe bllokimi i rrugëve nga reshjet e borës dhe ngricat. Në disa segmente rurale ka pasur rrëshqitje dheu. Shtabi i Emergjencave ka ndërprerë punën gjatë natës për shkak të rrezikut të lartë dhe errësirës. Ata i rinisën operacionet e shpëtimit, në orët e para të mëngjesit.
als_Latn als_Latn als_Latn